**Coimhthígh le chéile: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Bunúsach |
| Spriocanna | Cumas tuisceana, éisteachta agus labhartha na ndaltaí a fhorbairt sa réimse saoil – an Ghaeltacht agus an Ghalltacht |
| Stór focal | an Ghaeltacht agus an Ghalltacht |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil déagóir ag déanamh cur síos ar thábhacht na Gaeilge ina saol féin. Moltar na gníomhaíochtaí a bhaineann le ***Inscne an fhocail*** ó ‘Fócas ar Theanga’ a úsáid leis na gníomhaíochtaí seo.

Tá na ceachtanna oiriúnach do rang a bhfuil caighdeán íseal Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin. Tá an rang níos oiriúnaí do dhaltaí Gaelscoileanna.

**Réamhobair 1**

* Léigh an eochair agus na ráitis leis an rang iomlán le bheith cinnte go dtuigeann siad a bhfuil ar an sleamhnán.
* Abair leis na foghlaimeoirí a bheith ag obair ina n-aonar ar dtús chun a dtuairimí faoi na ráitis a léiriú.
* Iarr ar gach beirt a dtuairimí a chur i gcomparáid le chéile.
* Pléigh na tuairimí a bhí acu, ní bheidh na tuairimí céanna ag gach duine.
* Cuir ceist ar an rang an bhfuil aon cheist in easnamh, dar leo.

**Réamhobair 2**

* Iarr ar gach beirt na focail a mheaitseáil le chéile (féach Freagraí thíos).
* Ceartaigh an ghníomhaíocht ansin.

**Réamhobair 3**

* Léigh a bhfuil ar an sleamhnán leis an rang le bheith cinnte go dtuigeann siad gach rud.
* Iarr orthu a machnamh a dhéanamh ar na ceisteanna atá air, mínigh dóibh gurb iad seo na ceisteanna a cuireadh ar an gcailín a bheidh sa mhír ar ball.
* Má cheapann tú go bhfuil na ceisteanna seo ródheacair don rang atá agat chun comhrá a dhéanamh iad féin, déan plé orthu leis an rang iomlán.
* Déan iarracht a oiread tuairimí agus is féidir a fháil ó na daltaí iad féin.
* Scríobh aon fhoclóir nua a thagann chun cinn le linn na cainte ar an gclár.

**Éisteacht**

* Mínigh do na daltaí go mbeidh siad ag éisteacht le déagóir óg ag caint faoin nGaeilge.
* Abair leo éisteacht léi uair amháin gan aon rud a scríobh.
* Léigh na ceisteanna 1-6 leo sula gcuirfidh tú an mhír ar siúl arís agus iarr orthu na ceisteanna a fhreagairt.
* Téigh siar ar na freagraí a bhí acu.

**Iarobair 1**

* Mínigh cad is briathar ann do na foghlaimeoirí agus tabhair samplaí d’úsáid an bhriathair sa Ghaeilge dóibh.
* Iarr orthu cuid A a dhéanamh (féach na freagraí).
* Iarr orthu ansin cuid B a dhéanamh.
* Is cleachtadh é seo ar an bhfeasacht teanga, go díreach le haird na bhfoghlaimeoirí a dhíriú ar an mbriathar i gcásanna éagsúla.
* Is cinnte go bhfuil deacracht faoi leith ag daltaí meánscoile leis an ainm briathartha i samplaí mar seo: *An féidir liom an leabhar (a fháil)!* Bíonn an briathar (a fháil) in easnamh go minic. Déan cleachtadh breise air sin, más gá.
* Téigh siar ar na freagraí (féach thíos) leis an rang iomlán ansin.

**Iarobair 2**

* Bíodh cóipeanna déanta agat den sleamhnán seo agus tabhair cóip do gach duine sa rang.
* Cuir an mhír ar siúl arís dóibh faoi dhó agus tabhair tamall do na daltaí chun an ghníomhaíocht a dhéanamh.
* Ceartaigh cuid de na habairtí a bhí acu leis an rang ar fad. Féach ar an script.

**Iarphlé 3**

* Tabhair tamall do na daltaí chun an ghníomhaíocht ar an sleamhnán seo a dhéanamh.
* Níl ann ach plé beag ar an dearcadh a bhíonn ag déagóirí sa Ghaeltacht i rith an tsamhraidh nuair a thagann na daltaí a bhíonn ag freastal ar na coláistí samhraidh, agus an dearcadh a bhíonn acusan ar mhuintir na Gaeltachta.
* Cuir gach beirt ag obair le chéile chun buille faoi thuairim a thabhairt ar cé a déarfadh na ráitis ar fad.
* Pléigh na tuairimí a bhí ag an rang ar fad ansin.



**Scríobh**

* Iarr ar na daltaí an t-alt gearr ar an sleamhnán a léamh le chéile.
* Bí cinnte go dtuigeann siad gach rud.
* Iarr orthu alt cosúil leis an gceann ar an sleamhnán a scríobh.

|  |
| --- |
| Freagraí |

**Réamhobair 1**

**- áis - foinse**

**- oidhreacht - stair**

**- freastail - téigh go dtí**

**- ceapaim - sílim**

**- iargúlta - cianda**

**- tacaíocht - cúnamh**

**- tuairim - barúil**

**Iarobair 1**

Caithfidh mé an leabhar a léamh roimh mhaidin.

An féidir liom cupán caife a ól?

Rinne mé m’obair bhaile aréir.

Tá mé ag ithe mo bhricfeasta anois.

Ní mór dom dul amach ag siúl.

An féidir leat an fhuinneog a oscailt?

Bím sa bhaile i gcónaí ag a seacht a chlog.

Cuirfidh mé an litir sa phost amárach.

An bhfuil an madra ag ithe mo dhinnéir?

Tá orainn an sliocht ar fad a scríobh amach.

**Ag cur aithne ar dhaoine - Script**

**Aoife Ní Chroidhreáin**  **Coláiste Íosagáin**

*Dar leatsa, cad atá i ndán don Ghaeltacht? An bhfuil sí tábhachtach mar áis, mar oidhreacht?*

Creidim, d’fhreastail mé ar Choláiste Chamuis i Ros an Mhíl roinnt, ceapaim, dhá bhliain ó shin agus i ndáiríre ceapaim gur oscail sé mo shúile. *I mean, I mean*… go dtí seo nuair atá tú i mBaile Átha Cliath bíonn tú ag labhairt de na Gaeltachtaí… ‘níl éinne ann’ agus deir tú gur áit iargúlta é. Ach, nuair a théann tú ann, ceapaim, go bhfeiceann tú gur seo an tslí (slí), seo saol na ndaoine (daoine) atá amuigh ansin. You know ceapaim go bhfanfaidh sé ann. Chomh fada is a thugann muid tacaíocht dóibh sílim go mbeidh todhchaí ag na Gaeltachtaí, ag Conamara agus mar sin de.

*Cinnte. Cad faoi na canúintí, an gcloiseann sibh na canúintí ar fad ar scoil nó an mbíonn deacracht agat in amanna na canúintí a thuiscint nó aon rud mar sin?*

Caithfidh mé a rá go bhfuil… tá… bhuel, tá canúint álainn ag an Leas-Phríomhoide Máistir Delap, canúint ó Dhún na nGall, as Gaoth Dobhair is dóigh liom. Is breá liom bheith ag éisteacht leis. Ach, sílim i ndáiríre *like*, táim go mór den tuairim nach bhfuil dóthain daoine as Conamara tar éis teacht agus a gcanúintí a roinnt linn. Toisc, i ndáiríre is as Ciarraí formhór na múinteoirí Gaeilge atá againne. Agus cé go dtaitníonn an chanúint liom, sílim go bhfuilimid saghas ag cailliúint amach ar saghas saibhreas teanga i gConamara agus mar sin de. Ba bhreá liom dá mbeadh níos mó múinteoirí againn anseo le canúintí Conamara.